**Дарс:** Авар мацI

**Класс:** 3 «г»

**Тема:** Глаголалъул цолъул ва гIемерлъул форма

**Дарсил мурадал:**

1. **Лъай кьеялъул**

Каламалъул бутIа глагол такрар ва щула гьаби, цолъул ва гIемерлъул формаялда глаголал хIалтIизаризе ва каламалда жанир гьел ратIа рахъизе лъай.

1. **Лъай цебетIеялъул**

ЦIалдохъабазда авар грамматика лъаялъул рахъ цебетIезаби, хъвавул каламалъулъ кколел гъалатIал дагьлъи, кIалзул калам пасихIго гIуцIизе ва пикраби загьир гьаризе цIалдохъаби ругьун гьари.

1. **Тарбия кьеялъул**

Литературияб каламалъул кумекалдалъун цIалдохъаби авар мацI цIунизе ва гьеб бокьизе ругьун гьари, цоцаздехун адаб-хIурмат куцай, цоцалъ рекъон хIалтIизе ругьун гьари, гьелдалъун лъималазул гьудуллъи щула гьаби, гьоркьоблъи гьуин гьаби, рахьдал мацIалде ва ВатIаналде гьезул ракIазулъ чIухIи ва рокьи бижизаби.

**Дарсил алатал:**

Авар мацIалъул тIехь, глаголалъул таблица, карточкаби, слайдал-презентация.

**Дарсил тайпа:** комбинированияб

**Дарсил план**

1. Дарсил байбихьи
2. Рокъоб кьураб хIалтIул хал гьаби
3. Араб дарсил цIех-рех гьаби
4. Раг1абазул диктант
5. БицанкIаби чIвай
6. ЦIияб тема малъи
7. Тестал, карточкаби хIалтIизари
8. ХIухьбахъи ( кицаби лъугIизари )
9. ЦIияб тема щула гьаби
10. Рокъобе хIалтIи
11. Дарсил хIасил гьаби

**Дарсил ин**

1. **Дарсил байбихьи**

А) цIалдохъабазе рорчIами кьей

Б) цIалдохъабазул дарсиде бугеб хIадурлъиялъул хал гьаби

В) дарсил мурадал баян гьари

1. **Рокъоб кьураб хIалтIул хал гьаби**

ХIалтIи 1, гьум. 101.

1. **Араб дарсил цIех-рех гьаби**

- Сунда абулеб глагол?

- Щиб гьелъ бихьизабулеб?

- Кинал суалазе жаваблъун бачIунеб гьеб?

- Чан заман бугеб глаголалъул?

- Щибаб заманалъул суалал ракIалде щвезаре?

1. **РагIабазул диктант**

Устарзаби, къункъра, парсал, кьуру, бурутI, цIумур, кIарчамаб.

1. **Бицанк1аби ч1вай**

КъвакIараб тIомалда гъоркь

ТIанчIи гIемераб шунгъар,

Щибаб гьурмада гIунун,

ГIакълу батулеб алат? ( ТIехь )

ТIасахун гIурччинчараб,

Чохьонисан багIараб,

Чакар гIадин гьуинаб,

Гьаб щиб батIияб хъабахъ? ( Хъарпуз )

БелъинчIого, бежичIого.

Букъун квине кеп букIунеб,

БецIаб ракьулъ кьаралъулеб,

Кьер багIараб баркаман. ( Ламадур )

Сардилъ гIинтIе зузудун,

Зораб макьу хъамулеб,

Жибго багIарлъизегIан,

Биги цIун, боржун унеб,

Бихьизе жиб гьитIинаб

Гьаб тушманго щиб кколеб? ( КIкIара )

БетIер – катил, керен – хIанчIил,

ГьоркьобакI лъел, лъолеб бакI – стол. ( Чирахъ )

1. **ЦIияб тема малъи**

**Глаголалъул цолъул ва гIемерлъул форма**

**А) Гъорлъе лъугьиналъул накъит**

**Б) Мисалаздалъун бичIчIизаби**

Квачан буго, бан буго, хъахIлъун буго, цIорон буго, биана, цIилъана, халалъана, щвана, багIарун буго, бечIан буго, барщун буго, щун буго, тIагIана, ракъвана, тIогьиллъана, хвана.

**В) Правило цIали**

Жинсиял глаголазул цолъул ва гIемерлъул форма букIуна.

Бачана

Вачана

Ячана

Рачана

Гьабуна

Гьавуна

Гьаюна

Гьаруна

Бакъана

Вакъана

Якъана

Ракъана

Жинсиял гурел глаголазул цолъул ва гIемерлъул форма букIунаро.

 Къункъра кьурдана.

 Вас кьурдана.

Яс кьурдана.

Васал, ясал, къункъраби кьурдана.

1. **Тестал, карточкаби хIалтIизари**

Цолъул ва гIемерлъул формаялда ругел глаголал кIиго хIуби гьабун хъвай

( вахъана, бакъвана, рачIана, рекерана, ясандана, ворчIана, вуссана, рохана, рилана, ратана, реэдана, бицана )

1. **ХIухьбахъи ( кицаби лъугIизари )**

Класс бикьила кIиго къокъаялде

1. ГIадамазул кIал ( бухьине кIоларо )
2. ЗахIмат бихьичIого, рахIат бокьарас ( бекьичIого лъилъе, нилъ гьечIого, хур )
3. Нилъеца цIали лъабго къоялъ тани, ( цIалиялъ нилъ лъабго моцIалъ тола )
4. ВатIан гьечIев чи – ( чед гьечIеб таргьа )
5. ГъветI кьалбаз ккола, ( гIадан гьудул-гьалмагълъиялъ ккола )
6. Гьудул нусгоги дагьав, ( тушман цоги гIемерав )
7. Бажарулареб жо ( гьабичIого те )
8. ХIанчIиеги жиндирго ( бусен хирияб )
9. **ЦIияб тема щула гьаби**

ХIалтIи 2, гьум.106. ( хъван )

ГIемерлъул форма

Цолъул форма

Васал хъвадарана.

Ясал кьурдизе руго.

ГIачи кваналел руго.

Вас хъвадарана.

Яс кьурдизе йиго.

ГIака кваналеб буго.

 Х1алт1и 4, гьум.106. ( хъван )

КIарчамаб таращ бекерана.

КIарчамав ГIиса векерана.

КIарчамай Ася екерана.

КIарчамал цIцIани рекерана.

1. **Рокъобе хIалтIи**

ХIалтIи 3, гьум. 106.

1. **Дарсил хIасил**

- Щиб цIияб жо лъараб дарсида?

- Глаголалъул чан форма бугеб?

- Цолъул формаялдаги гIемерлъул формаялдаги глаголал абе?

- Мисалал раче?

Дарс лъугIана. Къо – мех лъикI!

ДАГЕСТАНСКИЙ ИНСТИТУТ РАЗВИТИЯ ОБРАЗОВАНИЯ

КАФЕДРА ФИЛОЛОГИЧЕСКОГО ОБРАЗОВАНИЯ

ПЛАН – КОНСПЕКТ ПО АВАРСКОМУ ЯЗЫКУ

на тему:

«ЕДИНСТВЕННОЕ И МНОЖЕСТВЕННОЕ ЧИСЛО ГЛАГОЛА»

3 КЛАСС

Выполнила: Магомедгаджиева М.А.

 учитель аварского языка и

 лит-ры МКОУ «Гимназия №3»

 г. Хасавюрт

Махачкала - 2019